পরকীয়া সন্দেহ, মাঝরাতে স্ত্রী’র নাক কামড়ে চিবিয়ে খেল স্বামী

ওয়েব ডেস্ক: স্ত্রী দেখতে সুন্দরী, নাকটা বেশি সুন্দর। আর সেই কারণেই নাকি অন্যদের নজর পড়ে স্ত্রীর উপর। এই সন্দেহের বশে মদ্যপান করে ঘুমন্ত স্ত্রীর নাক কামড়ে উপড়ে নিল (Domestic Violance) মদ্যপ স্বামী। নদিয়া (Nadia) জেলার শান্তিপুর থানা এলাকার গোপালপুর মেলের স্ট্রিট এলাকায় এই নৃশংস ঘটনা ঘটেছে। অভিযুক্ত স্বামীর নাম বাপন শেখ।

স্থানীয় সূত্রে জানা গিয়েছে, বাপন শেখ বিয়ের পর থেকে স্ত্রীর শ্বশুরবাড়ি বেরপাড়া এলাকায় ‘ঘর জামাই’ হিসেবে বসবাস করছিলেন। প্রেমের সম্পর্ক থেকে শুরু হওয়া এই বিয়ে অল্প দিনেই বিষাদের কারণ হয়ে দাঁড়ায়। অর্থনৈতিক টানাপোড়েন এবং স্বামীর প্রবল সন্দেহবাতিক মনোভাবের কারণে দীর্ঘদিন ধরেই স্ত্রীকে শারীরিক ও মানসিক নির্যাতনের শিকার হতে হচ্ছিল বলে অভিযোগ সামনে এসেছে।

আরও পড়ুন: রেজাল্ট শুনেই ঘাটালের কৃতী ছাত্রকে ফোন, কী বললেন সাংসদ দেব?

এরপর মঙ্গলবার গভীর রাতে প্রায় দু’টো নাগাদ, স্ত্রী গভীর ঘুমে আচ্ছন্ন থাকাকালীন, বাপন শেখ আচমকা বিছানায় উঠে তাঁর গলা টিপে শ্বাসরোধের চেষ্টা করে। স্ত্রীর আর্তনাদ ও আত্মরক্ষার চেষ্টায় ধস্তাধস্তি শুরু হলে, বাপন আরও বেশি হিংস্র হয়ে স্ত্রীর নাক কামড়ে তা উপড়ে নিয়ে মুখে চিবোতে থাকে। এখানেই থামেনি নৃশংসতা, এরপর স্ত্রীর বাঁ হাতের মধ্যমা আঙুলও কামড়ে অর্ধেক ছিঁড়ে নেয় অভিযুক্ত।

স্ত্রীর আর্তচিৎকার শুনে পাশের বাড়ির এক প্রতিবেশী ছুটে এলে তাকেও আক্রমণ করে বাপন শেখ। প্রতিবেশীর হাতের আঙুল ও শরীরের বিভিন্ন অংশে কামড় দিয়ে গুরুতর আহত করে সে। পরে দুজনকেই শান্তিপুর হাসপাতালে ভর্তি করা হয়। শান্তিপুর থানায় একটি লিখিত অভিযোগও দায়ের করা হয়।

আক্রান্ত গৃহবধূর অভিযোগ, কন্যা সন্তান হওয়ার পর থেকেই নাকি তাঁর উপর অকথ্য নির্যাতন চালাচ্ছিল স্বামী এবং শ্বশুরবাড়ির পরিবার। বর্তমানে অভিযুক্ত বাপন শেখ পলাতক। শান্তিপুর থানার পুলিশ তার খোঁজে তৎপরতা শুরু করেছে এবং তদন্ত শুরু করেছে।